SETบ่ายผันผวนตามปัจจัยภายนอกเกาะติดขึ้นดอกเบี้ยเฟด-ราคาน้ำมัน
แนวโน้มการลงทุนในช่วงบ่ายนี้ ต้องจับตาดูดัชนีฯจะยืนเหนือ 1,380 จุดได้หรือไม่ ถ้ายืนไม่ได้ Downside มีโอกาสลงลึก โดยกรณีที่ยืนได้จะมีกรอบการแกว่งที่ 1,380-1,400 จุด ถ้ายืนไม่ได้จะมีแนวรับถัดไปที่ 1,360 จุด ส่วนแนวต้านยังเป็น 1,400 จุด
23 พ.ค. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ภาคเช้า (23 พ.ค.) อิงไปในทางลงแสดงความเปราะบาง ตลาดฯผันผวนจากปัจจัยภายนอกทำดัชนีฯปรับขึ้นไม่แข็งแรง ส่วนในประเทศไม่มีปัจจัยใหม่หนุน ด้านตลาดภูมิภาคมีการเคลื่อนไหวทั้งบวก-ลบ เกาะติดการปรับขึ้นดอกเบี้ยของเฟด-ราคาน้ำมัน บ่ายนี้จับตาดัชนีฯยืนเหนือ 1,380 ได้หรือไม่ ถ้าได้จะมีกรอบแกว่ง 1,380-1,400 ไม่เช่นนั้นแกว่ง 1,360-1,400 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ยังดูทรง ๆ ทรุด ๆ ดัชนีอิงไปในทางลง แสดงให้เห็นถึงความเปราะบางจากสภาพแวดล้อม โดยตลาดฯผันผวนจากปัจจัยภายนอกพอควร ทำให้ดัชนีดูจะไม่แข็งแรงในการปรับตัวขึ้น โดยเฉพาะเมื่อลงมาอยู่ในระดับต่ำกว่า 1,400 จุด ส่วนปัจจัยในประเทศก็ไม่ได้มีประเด็นใหม่เข้ามาช่วยหนุน
ด้านตลาดหุ้นอื่นในภูมิภาคเอเชียในช่วงเปิดตลาดภาคเช้าดัชนีฯจะอิงไปในทางติดลบ แต่ตอนนี้ก็มีการเคลื่อนไหวทั้งในแดนบวก-ลบ ซึ่งตลาดฯยังให้ความคำนึงถึงการปรับขึ้นอัตราดอกเบี้ยของธนาคารกลางสหรัฐฯ (เฟด) และราคาน้ำมันที่ผันผวน นักลงทุนต่างยังเฝ้าติดตามอย่างใกล้ชิด
แนวโน้มการลงทุนในช่วงบ่ายนี้ ต้องจับตาดูดัชนีฯจะยืนเหนือ 1,380 จุดได้หรือไม่ ถ้ายืนไม่ได้ Downside มีโอกาสลงลึก โดยกรณีที่ยืนได้จะมีกรอบการแกว่งที่ 1,380-1,400 จุด ถ้ายืนไม่ได้จะมีแนวรับถัดไปที่ 1,360 จุด ส่วนแนวต้านยังเป็น 1,400 จุด
 
บล.ธนชาต ระบุในบทวิเคราะห์ (23 พ.ค.) ว่า แม้แรงขายหุ้นขนาดใหญ่ อย่าง PTT และ ADVANC กดดัน SET ตั้งแต่เปิดตลาด แต่แนวรับบริเวณ 1,380 +/- จุด อิงเส้นค่าเฉลี่ย 3 เดือน ยังทำงานได้ดี (ในกรณีที่หลุด 1,380 ลงไป จะมีแนวรับสำคัญตามกรอบ Uptrend Channel ที่ 1,372 จุด) ขณะที่เราคงมุมมองเชิงบวกต่อ SET ระยะสัปดาห์ ต่อไป
แนะนำ “ซื้อ” AOT ด้วยเป้าหมายพื้นฐาน 460 บาท และแนวต้านระยะสั้นที่ 406 บาท จาก 1) นักท่องเที่ยวเติบโต 15% เทียบช่วงเดียวกันของปีก่อน ในไตรมาส 1/59 และคาดว่าจะเติบโตต่อเนื่อง 2) การเพิ่มพื้นที่เช่าจากสนามบินดอนเมือง Terminal 2 รับเงินค่าเช่าเพิ่มอีก 1.5 พันล้านบาท/ปี และคาดว่าจะได้ข้อสรุปค่าเช่าพื้นที่เพิ่มจากการขยายสนามบินภูเก็ตเร็วๆ นี้ และจะเริ่มเปิดให้บริการตั้งแต่ปลายปีนี้เป็นต้นไป 3) ความชัดเจนโครงการ Airport City ในการบริหารพื้นที่ว่าง 3.2 พันไร่รอบสนามบินจะเป็น Growth Driver ตัวถัดไป และ 4) ในทางเทคนิค ราคาหุ้นพักฐานตั้งแต่ต้นเดือน มี.ค. ไม่หลุดแนวรับ 3 เดือน และเริ่มมีสัญญาณ “ซื้อ” เกิดขึ้นในสัญญาณ MACD และ Stochastic ด้วยแนวต้านระยะสั้นบริเวณ 406 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า 
ADVANC มูลค่าการซื้อขาย 1,278.86 ล้านบาท ปิดที่ 151.50 บาท ลดลง   4.50 บาท
PTT    มูลค่าการซื้อขาย 1,008.79 ล้านบาท ปิดที่ 301.00 บาท ลดลง   2.00 บาท
IVL    มูลค่าการซื้อขาย   980.62 ล้านบาท ปิดที่ 29.25 บาท ลดลง   1.00 บาท
SOLAR  มูลค่าการซื้อขาย 631.04 ล้านบาท ปิดที่  4.40 บาท เพิ่มขึ้น  0.20 บาท                
CPF    มูลค่าการซื้อขาย   506.66 ล้านบาท ปิดที่ 28.50 บาท ลดลง   0.50 บาท